ผู้นำ BIMSTEC ลงนามความตกลงในกรอบการประชุมความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ
ผู้นำ BIMSTEC ลงนามความตกลงในกรอบการประชุมความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ ขณะที่ไทยเสนอจัดลำดับความสำคัญของความร่วมมือเพื่อผลักดัน BIMSTEC สู่อนุภูมิภาคแห่งความมั่นคง มั่นคั่ง และยั่งยืน

พลเอก ประยุทธ์ จันทร์โอชา นายกรัฐมนตรี เสร็จสิ้นภารกิจการประชุมผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ หรือ BIMSTEC ครั้งที่ 4 ที่กรุงกาฐมาณฑุ สหพันธ์สาธารณรัฐประชาธิปไตยเนปาลแล้ว โดยนายกรัฐมนตรี เปิดเผยถึงผลสำเร็จจากการประชุมครั้งนี้ผู้นำกลุ่มประเทศ BIMSTEC ว่า ได้มีการลงนามความตกลงในกรอบการประชุมความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ จำนวน 3 ฉบับ ได้แก่ ร่างบันทึกความเข้าใจว่าด้วยการจัดตั้งการเชื่อมโยงโครงข่ายระบบไฟฟ้า ความตกลงว่าด้วยการจัดตั้งศูนย์ ถ่ายทอดเทคโนโลยี ภายใต้กรอบ BIMSTEC และร่างบันทึกความเข้าใจว่าด้วยความร่วมมือซึ่งกันและกันระหว่างสถาบันการทูตของประเทศสมาชิก BIMSTEC ทั้งนี้ตลอดทั้งสองวันของการประชุม ไทยและผู้นำ BIMSTEC อีก 6 ประเทศ อินเดีย บังคลาเทศ ศรีลังกา ภูฏาน เนปาล และเมียนมา ได้ประชุมในประเด็นหลัก” การมุ่งสู่ความสงบสุข ความมั่นคั่งและยั่งยืนแห่งภูมิภาคอ่าวเบงกอล” โดยเห็นพ้องกับความร่วมมือ BIMSTEC ที่แข็งขัน จะสร้างประโยชน์อย่างยิ่งแก่ทุกประเทศสมาชิกที่จะต้องไปสู่ความสันติ เจริญรุ่งเรืองและยั่งยืน

โดยการจัดลำดับสาขา 14 สาขาความร่วมมือ ด้านความเชื่อมโยง การค้าการลงทุน การปฏิสัมพันธ์ระหว่างประชาชน ความมั่นคง วิทยาศาสตร์และเทคโนโลยี เพื่อตอบสนองต่อสถานการณ์ปัจจุบันและให้ได้รับผลลัพธ์ที่เป็นรูปธรรม

นอกจากการประชุมแล้ว นายกรัฐมนตรี ยังใช้โอกาสนี้พบปะกับหารือกับผู้นำประเทศสมาชิก BIMSTEC ทั้งนายนเรนทร โมที นายกรัฐมนตรีสาธารณรัฐอินเดีย และนายคัดห์กา ปราสาด ชาร์มาค โอลิ นายกรัฐมนตรีของเนปาล โดยได้หารือถึงความร่วมมือในการผลักดันการค้าการลงทุน โดยเฉพาะอุตสาหกรรมการเกษตร การท่องเที่ยว ก่อสร้าง พลังงานและสาธารณูปโภค รวมทั้งการท่องเที่ยวพุทธศาสนาในเอเชีย 

ทั้งนี้หลัง นายกรัฐมนตรีร่วมพิธีปิดการประชุมและทำพิธีส่งมอบตำแหน่งประธานการประชุม BIMSTEC ครั้งที่ 5 แก่สาธารณรัฐสังคมนิยมประชาธิปไตยศรีลังกา ในฐานะเจ้าภาพจัดการประชุมปีหน้า แล้ว นายกรัฐมนตรีและคณะเดินทางกลับประเทศไทยทันที โดยเดินทางถึงประเทศไทยเวลา 18.15 น.